Magnus Heunicke (S), 2024-02-20:
Flere har været inde på det, og det er jo helt korrekt: Vi i Danmark har en meget, meget vigtig ressource, nemlig vores drikkevand.
Når vi er til møder om miljøpolitik i andre lande, tror de simpelt hen næsten ikke på os, når vi siger, at vi drikker det; vi filtrerer det, men vi renser det ikke.
Det kommer direkte fra grundvandet og ud af vandhanen.
Det er bare en fjern drøm mange steder.
I Danmark er det altså virkelighed.
Men det er jo ikke noget, der kommer af sig selv.
Det handler om hele tiden at beskytte og værne om det og prøve at kigge fremad og se på, hvad det er for nogle ting, der kan true vores grundvand fremover.
Det her lovforslag handler om at implementere EU's drikkevandsdirektiv.
Det vil sige, at det jo altså er alle EU's lande, vi har med at gøre.
Så ordførerne kan også regne ud, at der i Europa er en stor variation i, hvordan man får vandforsyning.
Så det er altså ikke i Danmark, at den store drikkevandsrevolution sker på grund af det her direktiv.
Vi fastholder vores skrappe krav, og så er der andre lande, som så får skærpet deres krav.
Men der er nu også en række mindre og tekniske, vil jeg også godt indrømme, nye regler, som indpasses i dansk lovgivning som følge af det her.
Det prøver jeg at gennemgå minutiøst, sådan at det i hvert fald er sagt heroppefra.
Så vil jeg sige, at i og med at vores drikkevandsbeskyttelse er af en helt særlig karat i forhold til store dele af Europa og den måde, de får vand på, så er det også sådan, at det har krævet noget arbejde, altså rent teknisk arbejde, på embedsmandsplan at finde ud af, hvordan vi implementerer det her direktiv, så det netop passer til vores eksisterende regler og det også i enkelte tilfælde kan forbedre vores beskyttelse af drikkevandet.
Det har taget noget tid, og det betyder også, at implementeringen, som jo skulle have været sket i januar sidste år, altså er lidt forsinket.
Så vi tager implementeringen nu.
Der er nogle tilpasninger og ændringer nogle steder i vandforsyningsloven som følge af det her lovforslag, og derudover er der også andre lovgivninger, f.eks. byggeloven og lov om produkter og markedsovervågning, som ændres som følge af det her lovforslag.
Så derfor er det temmelig avanceret, hvad der sker i de enkelte paragraffer.
Jeg vil også bemærke her – det er der også flere der har været inde på – at det her lovforslag som udgangspunkt er det, der i EU-sprog hedder en minimumsimplementering.
Det er det netop, fordi de danske regler er på et helt andet niveau.
Men der er også i enkelte tilfælde lagt op til større grader af implementeringer af direktivet for at videreføre allerede eksisterende overimplementeringer eller for at bibeholde det nuværende høje danske beskyttelsesniveau, der altså går videre end de krav, der ellers er i direktivet.
Nu prøver jeg lige for en god ordens skyld at gennemgå de her de enkelte elementer.
For det første indeholder forslaget en risikobaseret tilgang til hele vandforsyningskæden, og det betyder, at der skal laves en risikovurdering og risikostyring af drikkevandsressourcer.
Det vil indebære et fokus på drikkevandsbeskyttelse af de områder, hvor grundvandet dannes.
Det er det, som kaldes tilstrømningsområder for indvindingssteder
til drikkevand
, og det vil være et nyt krav.
Det er i høj grad den tilgang, vi har i Danmark og har haft i Danmark, når vi f.eks. har fundet et nyt stof i drikkevandet, som skulle testes.
Det er altså en risikobaseret tilgang, som indebærer, at der som noget nyt skal foretages en risikovurdering af, hvordan drikkevandskvaliteten påvirkes af installationerne i bygningerne.
Det kan være sådan noget som rør, samlinger og også vandhaner, altså det, der er forbrugernes fordelingsnet.
Hvis man ikke har fokus på det, kan man jo risikere en afsmitning, og der ved vi jo, at der nogle steder i Europa vil kunne være risiko for bly fra installationer i drikkevandet eller vækst af bakterien legionella.
Hvad er det?
Når det handler om legionella, er det jo typisk sådan noget som plejehjem.
Kravene stilles netop for at mindske risikoen der, hvor man kan være særlig udsat for at blive ramt af sådan nogle sygdomme.